ULUTAGA LEVU | O KILAI IRA NA IVAKADINADINA I JIOVA?
Cava Keimami Vakabauta?
Keimami vakabauta na iVakadinadina i Jiova ni “vakavuna na Kalou na iVolatabu kece, e yaga” tale ga. (2 Timoci 3:16) Keimami vakayagataka na iVolatabu me idusidusi ena neimami vulica na veika me baleta na Dauveibuli, me vakainaki tale ga neimami bula.
E kaya na iVolatabu: “Mera kila na tamata ni o kemuni, na yacamuni ga o Jiova, o kemuni ga oni Cecere Duadua e vuravura taucoko.” (Same 83:18) Keimami na sokaloutaka duadua ga kina na Kalou o Jiova, qai gugumatua ni vakatakila na yacana ni keimami nona iVakadinadina.
Ni keimami lotu vaKarisito, keimami vakabauta ni “Luve ni Kalou” o Jisu, * a mai bula e vuravura me Mesaia. (Joni 1:34, 41; 4:25, 26) Ni mate, e vakaturi i lomalagi. (1 Korinica 15:3, 4) E qai Tui ni Matanitu ni Kalou. (Vakatakila 11:15) Na Matanitu ni Kalou qo e matanitu dina, ena veisautaka na vuravura me Parataisi tale. (Taniela 2:44) E kaya na iVolatabu: “Era na taukena na vuravura na yalomalumalumu, era na kunea na marau vakasakiti ena levu ni vakacegu.”
“Nira wilika na iVolatabu, era vakabauta ni vosa tiko vei ira na Kalou. Ni basika na leqa, era rai ga ena Vosa ni Kalou me qarai kina na kena iwali. . . . E se bula tiko ga vei ira na Vosa ni Kalou.”
Keimami vakabauta tale ga na iVakadinadina i Jiova ni rawa ni yaga na ivakavuvuli vakaivolatabu vei ira na tamata ena gauna sara mada ga qo. (Aisea 48:17, 18) Keimami dau muria gona na ivakavuvuli qori. Kena ivakaraitaki, e veivakaroti na iVolatabu meda kua ni vakadukadukalitaka na noda vakasama kei na yagoda, keimami na sega gona ni vakatavako se vakayagataka vakasivia na wainimate gaga. (2 Korinica 7:1) Keimami na cata tale ga na itovo e sega ni vakadonui ena iVolatabu, me vaka na mateni, veiyacovi tawadodonu, kei na butako.
^ para. 5 E tukuni tale ga ena iVolatabu ni o Jisu e “Luve ni Kalou, e duabau ga e bulia,” e imatai ni nona ibulibuli, e buli koya sara ga o Jiova.—Joni 3:18; Kolosa 1:13-15.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn